《奉酬湖阴韦深道》
宋代·李彭

淮南废沐浴，望汉三十秋。丞相发蒙耳，卫青奴虏俦。

终藉汲长孺，毅然寝阴谋。正人国之纪，进退系戚休。

鹗立耸朝著，深藏耀岩幽。湖阴有真隐，趣尚协沧洲。

奇胸饱风霜，大笔森戈矛。急贤甚渔猎，网罗英隽收。

终南与少室，朝暮拔其尤。胡为卧江津，尚阻瞻冕旒。

顾令茧栗犊，升禋荐圜丘。开轩榜独乐，高躅追前修。

志士遗草泽，馀波及汤流。益使山林尊，豪夺不可求。

但恐赴陇书，未能逃大蒐。嗟余牛马走，鬓斑年亦遒。

烟霞入种艺，松桂助飕飗。书来挟妙句，眷言颇绸缪。

乃知气先感，臭味还相侔。诗成月生岭，回溪上明楼。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。